చందమామ
చందమామ సుప్రసిద్ధ పిల్లల మాసపత్రిక. పిల్లల పత్రికే అయినా, పెద్దలు కూడా ఇష్టంగా చదివే పత్రిక. 1947 జూలై నెలలో మద్రాసు నుంచి తెలుగు, తమిళ భాషల్లో ప్రారంభమైన చందమామ, ఇప్పుడు 13 భారతీయ భాషల్లోనూ, సింగపూరు, కెనడా, అమెరికా దేశాల్లో రెండు సంచికలతో వెలువడుతోంది.చందమామను బి.నాగిరెడ్డి - చక్రపాణి (వీరు తెలుగు, తమిళ భాషల్లో ఆణిముత్యాలవంటి సినిమాలను నిర్మించిన ప్రముఖ విజయా సంస్థ వ్యవస్థాపకులు కూడా) 1947 జూలైలో ప్రారంభించారు . కేవలం 6 వేల సర్క్యులేషన్ తో మొదలైన చందమామ నేడు 2 లక్షల సర్క్యులేషన్‌తో అలరారుతోందని తెలుస్తోంది. ఇది నిజంగా ఒక అద్భుతం, ఎందుచేతనంటే, చందమామ ప్రకటనలమీద ఒక్క పైసాకూడ ఖర్చు చెయ్యదు. ఈ పత్రికకు 6 - 7 లక్షల సర్క్యులేషన్ సాధించవచ్చని అంచనా. టెలివిజన్, వీడియో ఆటలు, కార్టూన్ నెట్ వర్క్ లూ మొదలైనవి లేని రోజుల్లో, పిల్లలకు ఉన్న ఎంతో వినోదాత్మకమూ, విజ్ణానదాయకమూ అయిన కాలక్షేపం, చందమామ ఒక్కటే. చందమామ ఎప్పుడు వస్తుందా, ఎప్పుడు వస్తుందా అని పిల్లలే కాదు వారి తల్లిదండ్రులూ ఉవ్విళ్ళూరుతుండేవారు. రామాయణ కల్పవృక్షం, వేయి పడగలు వంటి అద్భుత కావ్య రచనలు చేసి జ్ఞానపీఠ పురస్కారం పొందిన ప్రముఖ రచయిత, కవిసామ్రాట్ విశ్వనాధ సత్యనారాయణ "చందమామను నా చేతకూడా చదివిస్తున్నారు, హాయిగా ఉంటుంది, పత్రిక రావడం ఆలస్యమైతే కొట్టువాడితో దెబ్బలాడతా" అని ఒక సందర్భంలో అన్నాడంటే, చందమామ ఎంత ప్రసిద్ధి పొందిందో, పిల్లల, పెద్దల మనస్సుల్లో ఎంత స్థిరనివాసము ఏర్పరచుకుందో మనం అర్థంచేసుకోవచ్చును.
అంతర్జాతీయ తెలుగు సంస్థ
తెలుగు సాహిత్యాన్ని తెలుగువారి సంస్కృతిని గురించిన పరిశోధనలను విస్తృతం చేసి విదేశాలలో మరియు స్వదేశంలో ఉన్న తెలుగు భాషా ప్రియులతో సాంస్కృతిక సంబంధాలు నెలకొల్పే నిమిత్తం ఏర్పడినదే అంతర్జాతీయ తెలుగు సంస్థ (ఆంగ్లం:International Telugu Institute). ఇది ఆంధ్ర ప్రదేశ్ రాష్ట్ర ప్రభుత్వంచే 1975, సెప్టెంబర్ 8 వ తేదీన ఏర్పాటు చేయబడింది. ఇది హైదరాబాదులో జరిగిన మొదటి ప్రపంచ తెలుగు మహాసభలో పాల్గొనిన సభ్యుల అంగీకారంతో ప్రవేశపెట్టిన తీర్మానం ఆధారంగా ప్రారంభింపబడింది. ఆ తరువాత ఇది 1985లో పొట్టి శ్రీరాములు తెలుగు విశ్వవిద్యాలయములో ఒక విభాగంగా విలీనం అయినది. మరియు దీనికి "అంతర్జాతీయ తెలుగు కేంద్రం"గా పేరు మార్పు చేశారు. ఈ సంస్థలో మూడు విభాగములు ఉన్నాయి. అవి. (1) సమాజం మరియు సంస్కృతి విభాగం (2) భాషలు, సాహిత్యం మరియు అనువాదం విభాగం. మరియు (3) ప్రచురన విభాగంఈ సంస్థ జాతీయ భారతీయ భాషల సంస్థ, మైసూర్తో కలిసి భాషా పరిసరాల శిబిరములు నిర్వహించుచున్నారు. ఈ సంస్థ తెలుగు వాణి అనే మాస పత్రిక ఆంగ్లంలో, తెలుగులో ప్రచురించుచున్నారు. ఇది నాలుగు భాషలలో ప్రచురితమవుతున్నది. అవి (1) బర్మాలో తెలుగు వాణి (2) మార్షియస్ లో తెలుగు వాణి (3) పండుగలు పబ్బాలు (4) వెర్నచ్యులరైసేషన్ ఆఫ్ లిటెరసీ - తెలుగు ప్రయోగం